

# ΠΡΟΚΗΡΥΞΗ ΠΑΝΕΛΛΑΔΙΚΟΥ ΜΑΘΗΤΙΚΟΥ ΔΙΑΓΩΝΙΣΜΟΥ

**«Ιωάννης Βαρβάκης: Ένας οραματιστής, ένας ευεργέτης του έθνους και της παιδείας»**

# ΓΕΝΙΚΗ ΠΕΡΙΓΡΑΦΗ

Με αφορμή τη συμπλήρωση των 200 ετών από τον θάνατο του Ιωάννου Βαρβάκη (1825), η Βαρβάκειος Πρότυπος Σχολή (Γυμνάσιο και Λύκειο), με την υποστήριξη του Βαρβακείου Ιδρύματος και του Συλλόγου Αποφοίτων Βαρβακείου Σχολής, προκηρύσσει πανελλαδικό μαθητικό διαγωνισμό κατά το σχολικό έτος 2024-2025.

Κάθε χρόνο τελούμε μνημόσυνο που συνοδεύεται από ειδική σχολική εκδήλωση εις μνήμην του ιδρυτή της Σχολής μας, Ιωάννου Βαρβάκη. Ειδικά για το έτος 2025 προτιθέμεθα να διενεργήσουμε και Διαγωνισμό, με θέμα τη ζωή, το έργο και την προσφορά του. Έτσι, με την ενασχόληση πολλών μαθητών/τριών από όλη την Ελλάδα και με την απονομή των βραβείων κατά την εκδήλωση μνήμης, πιστεύουμε πως θα δοθεί μεγαλύτερη τιμή στην επέτειο και θα γίνει γνωστότερη η προσφορά του μεγάλου αυτού ανδρός.

# ΕΚΠΑΙΔΕΥΤΙΚΟΙ ΣΤΟΧΟΙ

Οι εκπαιδευτικοί στόχοι του διαγωνισμού είναι:

1. Να τιμήσουμε την επέτειο συμπλήρωσης διακοσίων (200) ετών από τον θάνατο του μεγάλου εθνικού ευεργέτη και του δωρητή ενός από τα πιο ιστορικά σχολεία της χώρας.
2. Να γνωρίσουν οι μαθητές/-τριες το ιστορικό πλαίσιο της εποχής, την ανήσυχη προσωπικότητα, το πολυσχιδές έργο και την ευποιΐα του Ιωάννου Βαρβάκη, να εξοικειωθούν με αυτά και να εμπνευστούν.
3. Να ενισχυθεί η αυτοέκφραση των εφήβων με θέμα την αξία της παιδείας και της εθνικής ευεργεσίας και να υποστηριχθούν τα σχετικά σχολικά αντικείμενα (Λογοτεχνία, Εικαστικά, Ιστορία).

# ΟΡΟΙ ΚΑΙ ΤΡΟΠΟΣ ΣΥΜΜΕΤΟΧΗΣ

Δικαίωμα συμμετοχής έχουν όλοι οι μαθητές Δευτεροβάθμιας Εκπαίδευσης των σχολείων της Ελλάδας.

Όλα τα έργα θα πρέπει να είναι πρωτότυπα, ανέκδοτα και αδημοσίευτα.

Για τις Κατηγορίες Εφηβικού Διηγήματος και Εφηβικής Ποίησης, τα έργα θα υποβληθούν σε δύο (2) δακτυλογραφημένα αντίτυπα. Πάνω δεξιά θα αναγράφεται το ψευδώνυμο και η βαθμίδα εκπαίδευσης (Γυμνάσιο ή Γενικό/Επαγγελματικό Λύκειο). Εκτός από τα παραπάνω αντίτυπα απαιτείται και ψηφιακό αντίγραφο του κειμένου σε μορφή αρχείου κειμένου αποθηκευμένο σε κάποιο μέσον αποθήκευσης (CD ή USB stick με αναγεγραμμένο πάνω του το ίδιο ψευδώνυμο). Τα πραγματικά στοιχεία [ονοματεπώνυμο, διεύθυνση, τηλέφωνο, σχολείο και διεύθυνση ηλεκτρονικού ταχυδρομείου (email)] του/της διαγωνιζομένου/νης] θα πρέπει να κλεισθούν σε μικρό φάκελο και στο εξωτερικό του μέρος να αναγραφεί το ψευδώνυμο. Τα δύο αντίτυπα, ο μικρός φάκελος, το μέσον αποθήκευσης καθώς και η Υπεύθυνη δήλωση γονέα θα πρέπει να μπουν σε μεγαλύτερο φάκελο αποστολής και να σταλούν στην ταχυδρομική διεύθυνση «Βαρβάκειος Σχολή, Μουσών 20 και Παπαδιαμάντη, 15452, Ψυχικό» με την ένδειξη «Μαθητικός Διαγωνισμός Ιωάννης Βαρβάκης».

Για την Κατηγορία Εφηβικής Εικαστικής Δημιουργίας ισχύουν τα εξής: Το εικαστικό έργο (ζωγραφική, κολάζ ή αφίσα) είναι ανώνυμο στην μπροστινή όψη. Στην πίσω όψη αναγράφεται ένα ψευδώνυμο. Σε μικρό κλειστό φάκελο, όπου αναγράφεται το ίδιο ψευδώνυμο, εσωκλείονται: 1) Όνομα σχολείου, διεύθυνση, τηλέφωνο, 2) Όνομα μαθητή, τάξη, και 3) Όνομα υπεύθυνου καθηγητή. Επίσης, απαιτείται και μία ψηφιακή φωτογραφία του έργου που θα σταλεί σε κάποιο αποθηκευτικό μέσο, όπως παραπάνω περιγράφεται. Το πρωτότυπο έργο, ο μικρός φάκελος, το αποθηκευτικό μέσο και η υπεύθυνη δήλωση γονέα θα κλειστούν σε μεγάλο φάκελο και θα ταχυδρομηθούν όπως η διαδικασία ορίζει παραπάνω.

Κάθε μαθητής/τρια δικαιούται να συμμετάσχει σε **μία** από τις τρεις διαγωνιστικές κατηγορίες.

Καταληκτική ημερομηνία αποστολής όλων των έργων ορίζεται η 20η Ιανουαρίου 2025 με σφραγίδα ταχυδρομείου, με στόχο την έγκαιρη ολοκλήρωση της διαδικασίας της αξιολόγησης των έργων.

Τα υποβαλλόμενα έργα δεν επιστρέφονται. Η συμμετοχή των μαθητών/-τριών είναι προαιρετική και δεν θα επιβαρύνει το σχολικό ωράριο. Για τη συμμετοχή τους αυτή απαιτείται η σύμφωνη γνώμη των γονέων/κηδεμόνων. Θα δημοσιευτούν μόνο τα διακριθέντα έργα των μαθητών/- τριών στις ιστοσελίδες των σχολείων (Γυμνάσιο, Λύκειο) της Βαρβακείου Προτύπου Σχολής. Επομένως, θα ζητείται Υπεύθυνη Δήλωση από τον/την ασκούντα/ασκούσα την επιμέλεια του μαθητή ή της μαθήτριας ότι συγκατατίθεται για τη συμμετοχή και ότι δέχεται να δημοσιευτεί το βραβευμένο έργο του μαθητή ή της μαθήτριας σε ηλεκτρονικό ή έντυπο μέσο, σύμφωνα με τους όρους της προκήρυξης (ΠΑΡΑΡΤΗΜΑ II).

Μετά την ταχυδρομική αποστολή του έργου πρέπει να συμπληρωθεί η ηλεκτρονική αίτηση συμμετοχής στην παρακάτω φόρμα:

<https://forms.gle/nxSD2aLzFMqAZ1xGB>

Σε περίπτωση που από ένα σχολείο αποσταλούν έργα περισσότερα του ενός, απαιτείται ξεχωριστή αίτηση συμμετοχής των έργων, δηλαδή για κάθε έργο πρέπει να συμπληρωθεί ξεχωριστή αίτηση στην παραπάνω φόρμα.

Η κριτική επιτροπή σε κάθε κατηγορία (ΠΑΡΑΡΤΗΜΑ I) αποτελείται από διακεκριμένους λογοτέχνες / εικαστικούς / ακαδημαϊκούς και από εκπαιδευτικούς της Βαρβακείου Σχολής. Όλοι θα συμμετάσχουν αφιλοκερδώς και εκτός σχολικού ωραρίου.

Η διάκριση των καλύτερων έργων θα γίνει με βάση τα ακόλουθα κριτήρια επιλογής: περιεχόμενο του έργου, αισθητικό αποτέλεσμα, αυθεντικότητα, δημιουργικότητα, πρωτοτυπία και αρτιότητα σύνθεσης.

Για τον διαγωνισμό αθλοθετεί το Βαρβάκειο Ίδρυμα σε συνεργασία με τον Σύλλογο Αποφοίτων του Βαρβακείου Ιδρύματος.

Διευκρινίζεται ότι δεν θα προκύψουν έσοδα για τον φορέα από την διοργάνωση του διαγωνισμού, ούτε από τα υποβληθέντα έργα (με εμπορία ή διαφήμιση κ.λπ.).

Η συμμετοχή στον διαγωνισμό προϋποθέτει και την αποδοχή των όρων του.

Για πληροφορίες – διευκρινίσεις μπορείτε να επικοινωνείτε ηλεκτρονικά μέσω της ηλεκτρονικής διεύθυνσης [200ivarvakis@gmail.com](mailto:200ivarvakis@gmail.com) Μόνο για περιπτώσεις επείγουσας τηλεφωνικής επικοινωνίας, υπεύθυνες επικοινωνίας είναι εκ μέρους του Γυμνασίου η κυρία Νταλαχάνη Καλλιρρόη (κιν. 6977244278) μέσω SMS, whatsapp ή Viber και εκ μέρους του Λυκείου η κυρία Ροζάκη Χριστιάνα (κιν. τηλ. 6978262347) μέσω SMS ή Viber.

# ΔΙΑΓΩΝΙΣΤΙΚΕΣ ΚΑΤΗΓΟΡΙΕΣ:

**α) Κατηγορία Εφηβικού Διηγήματος.** Κάθε μαθητής/τρια Γυμνασίου ή Γενικού/Επαγγελματικού Λυκείου μπορεί να συμμετέχει (ατομικά) με ένα (1) διήγημα στην ελληνική γλώσσα, έκτασης έως τεσσάρων σελίδων μεγέθους Α4, σε γραμματοσειρά Times New Roman 12 και διάστιχο 1,5.

**β) Κατηγορία Εφηβικής Ποίησης.** Κάθε μαθητής/τρια Γυμνασίου ή Γενικού/Επαγγελματικού Λυκείου μπορεί να συμμετέχει (ατομικά) με ένα (1) ποίημα στην ελληνική γλώσσα, γραμμένο με ομοιοκαταληξία ή με ελεύθερο τρόπο, έκτασης έως τριάντα στίχων, σε γραμματοσειρά Times New Roman 12 και διάστιχο 1,5.

**γ) Κατηγορία Εφηβικής Εικαστικής Δημιουργίας.** Κάθε μαθητής/τρια Γυμνασίου ή Γενικού/Επαγγελματικού Λυκείου μπορεί να συμμετέχει (ατομικά) με ένα (1) έργο (ζωγραφική δημιουργία, αφίσα, κολάζ) με μέγιστες διαστάσεις 50x70 εκ. Μπορούν να χρησιμοποιηθούν όλα τα υλικά εκτός από λαδομπογιές.

# ΥΠΟΣΤΗΡΙΚΤΙΚΟ ΥΛΙΚΟ

Υποστηρικτικό υλικό μπορούν οι διαγωνιζόμενοι να αντλήσουν από τις παρακάτω ενδεικτικές δικτυακές, βιβλιογραφικές ή κινηματογραφικές πηγές:

1. «Το Βαρβάκειο και οι απόφοιτοί του μέσα στον χρόνο», ταινία του Συλλόγου Αποφοίτων Βαρβακείου σε παραγωγή της «Μηχανής του Χρόνου»:

<https://www.youtube.com/watch?v=z_kRg8GxoTg>

[https://www.youtube.com/watch?v=z\_kRg8GxoTg&t=3964s](https://www.youtube.com/watch?v=z%1f_kRg8GxoTg&t=3964s)

1. Βασίλης Ασημομύτης, *Ιωάννης Βαρβάκης*, εκδ. Κάκτος, Αθήνα 2001.
2. Βασίλης Ασημομύτης, *Ιωάννης Βαρβάκης, Ο Πατριώτης*, εκδ. Κάκτος, Αθήνα 2012.
3. Κων/νος Παπουλίδης, *Ευεργέτες δύο πατρίδων*, εκδ. Κυριακίδη, Θεσσαλονίκη 2015.
4. Ταινία του Γιάννη Σμαραγδή, «Ο Θεός αγαπάει το χαβιάρι».

# ΒΡΑΒΕΙΑ

Για κάθε διαγωνιστική κατηγορία, τα βραβεία καθορίζονται σε τρία για συμμετοχές Γυμνασίου και τρία για συμμετοχές Λυκείου, ήτοι συνολικά 18 βραβεία, ως εξής:

# Για το Γυμνάσιο:

Α’ Βραβείο: 300 ευρώ

Β’ Βραβείο: 200 ευρώ

Γ’ Βραβείο: 150 ευρώ

**Για το Λύκειο:**

Α’ Βραβείο: 300 ευρώ

Β’ Βραβείο: 200 ευρώ

Γ’ Βραβείο: 150 ευρώ

Η απονομή των βραβείων θα πραγματοποιηθεί στις 14-3-2025 κατά την επετειακή εκδήλωση εορτασμού των 200 ετών από τον θάνατο του Ιωάννου Βαρβάκη.

# Η ΟΡΓΑΝΩΤΙΚΗ ΕΠΙΤΡΟΠΗ (ΕΚΠΑΙΔΕΥΤΙΚΟΙ)

Βερδιάκη Μαρία : Φιλόλογος στο Βαρβάκειο Πρότυπο Γυμνάσιο

Μουντάκη Αργυρώ : Καθηγήτρια Γερμανικής στο Βαρβάκειο Πρότυπο Γυμνάσιο

Μουστακάτου Αικατερίνη : Φιλόλογος στο Πρότυπο Λύκειο Βαρβακείου Σχολής

Μπιμπή Μαρία : Φιλόλογος στο Πρότυπο Λύκειο Βαρβακείου Σχολής

Νταλαχάνη Καλλιρρόη : Εκπαιδευτικός Φυσικής Αγωγής στο Βαρβάκειο Πρότυπο Γυμνάσιο Ροζάκη Χριστιάνα : Φιλόλογος στο Πρότυπο Λύκειο Βαρβακείου Σχολής

Στεφανίδη Χρυσούλα : Καθηγήτρια Εικαστικών στο Βαρβάκειο Πρότυπο Γυμνάσιο

# ΟΙ ΔΙΕΥΘΥΝΤΕΣ

**ΒΑΡΒΑΚΕΙΟΥ ΠΡΟΤΥΠΟΥ ΓΥΜΝΑΣΙΟΥ ΠΡΟΤΥΠΟΥ ΓΕΛ ΒΑΡΒΑΚΕΙΟΥ ΣΧΟΛΗΣ**

**ΙΩΑΝΝΗΣ ΑΝΑΣΤΑΣΟΠΟΥΛΟΣ ΔΗΜΗΤΡΙΟΣ ΒΑΜΝΙΕΣ**

# ΠΑΡΑΡΤΗΜΑ I

**ΚΡΙΤΙΚΕΣ ΕΠΙΤΡΟΠΕΣ ΔΙΑΓΩΝΙΣΤΙΚΩΝ ΚΑΤΗΓΟΡΙΩΝ**

# Α. ΚΡΙΤΙΚΗ ΕΠΙΤΡΟΠΗ ΚΑΤΗΓΟΡΙΑΣ ΠΟΙΗΣΗΣ

**Μαρία Ε. Βερδιάκη** : MA στη Νέα Ελληνική Φιλολογία, Υποψήφια Δρ. Νεοελληνικής Φιλολογίας Πανεπ. Κρήτης, Φιλόλογος στο Βαρβάκειο Πρότυπο Γυμνάσιο.

**Μυρσίνη Γκανά** : Ποιήτρια, Μεταφράστρια.

**Τζίνα Καλογήρου** : Καθηγήτρια στο Παιδαγωγικό Τμήμα Δημοτικής Εκπαίδευσης του ΕΚΠΑ.

**Κώστας Κουτσουρέλης** : Ποιητής, Συγγραφέας, Διευθυντής του περιοδικού "Νέον Πλανόδιον".

**Μαρία Μπιμπή** : Msc. Ιστορίας και Φιλοσοφίας της Επιστήμης, Φιλόλογος στο Πρότυπο Λύκειο Βαρβακείου Σχολής.

**Χριστιάνα Ροζάκη** : Δρ. Φιλολογίας, Φιλόλογος στο Πρότυπο Λύκειο Βαρβακείου Σχολής.

**Κώστας Τσιούφης** : Ποιητής, απόφοιτος Βαρβακείου Προτύπου Σχολής, διπλωματούχος ΗΜ Μηχανικός του ΕΜΠ.

**Νίκος Σιδέρης** : Ψυχίατρος - Ψυχαναλυτής, Ποιητής και Συγγραφέας. Διευθυντής του Ινστιτούτου "Γαληνός".

# Β. ΚΡΙΤΙΚΗ ΕΠΙΤΡΟΠΗ ΚΑΤΗΓΟΡΙΑΣ ΔΙΗΓΗΜΑΤΟΣ

**Κώστας Ακρίβος** : Συγγραφέας.

**Βασίλειος Π. Βερτουδάκης** : Αναπληρωτής Καθηγητής Κλασικής Φιλολογίας στο Τμήμα Φιλολογίας του ΕΚΠΑ.

**Φίλιππος Δ. Δρακονταειδής** : Συγγραφέας μυθιστορημάτων και διηγημάτων, Δοκιμιογράφος, Μεταφραστής, με διδακτορικό στις κλασικές σπουδές και πλούσιο έργο. Απόφοιτος Βαρβακείου Προτύπου Σχολής.

**Μαίρη Μπελογιάννη** : Δρ. Αρχαιολογίας, φιλόλογος επί 22 έτη στο Πρότυπο Βαρβάκειο Γυμνάσιο, Συγγραφέας. Μέλος του ΔΣ του Σωματείου «Διάζωμα» και υπεύθυνη των εκπαιδευτικών του προγραμμάτων.

**Αργυρώ Μουντάκη** : Δρ. Φιλολογίας, Συγγραφέας, Καθηγήτρια Γερμανικής στο Βαρβάκειο Πρότυπο Γυμνάσιο και Λύκειο.

**Αικατερίνη Μουστακάτου** : Δρ. Νεοελληνικής Φιλολογίας ΕΚΠΑ, μέλος κριτικών επιτροπών πανελληνίων συνεδρίων (Ε.Ε.Π.Ε.Κ., Ι.Α.Κ.Ε.), Φιλόλογος στο Πρότυπο Λύκειο Βαρβακείου Σχολής.

**Νίκος Παναγιωτόπουλος** : Συγγραφέας και σεναριογράφος, απόφοιτος της Βαρβακείου Προτύπου Σχολής. Τιμήθηκε με το Βραβείο του Ιδρύματος Π. Χάρη της Ακαδημίας Αθηνών.

# Γ. ΚΡΙΤΙΚΗ ΕΠΙΤΡΟΠΗ ΚΑΤΗΓΟΡΙΑΣ ΕΙΚΑΣΤΙΚΗΣ ΔΗΜΙΟΥΡΓΙΑΣ

**Γιάννης Αδαμάκης** : Ζωγράφος με πλειάδα ατομικών και ομαδικών εκθέσεων. Απόφοιτος της Βαρβακείου Προτύπου Σχολής. Συνδύασε σπουδές Οικονομικών και Ζωγραφικής. Έργα του βρίσκονται σε πολλές ιδιωτικές συλλογές στην Ελλάδα και στο εξωτερικό.

**Ουρανία Αναστασιάδου** : Εικαστικός, adv. M.Ed. Υπηρετεί ως ΕΕΠ στο Τμήμα Εικαστικών Τεχνών της ΑΣΚΤ Αθηνών. Ιδρύτρια και επιστημονική υπεύθυνη της Μονάδας Προσβάσιμης Εκπαίδευσης της ΑΣΚΤ για τους Φοιτητές και Αποφοίτους με Αναπηρία/Χρόνιες Παθήσεις/Μαθησιακές Δυσκολίες.

**Δέσποινα Βαξεβανίδη** : Εικαστικός, απόφοιτος Βαρβακείου, αποφοίτησε από την Ανώτατη Σχολή Καλών Τεχνών Αθηνών, ενώ μικρότερη είχε γίνει δεκτή στην Σχολή Καλών Τεχνών του ΑΠΘ ως σπουδάστρια με “ιδιαίτερη καλλιτεχνική προδιάθεση”.

**Λη Λυκούδη** : Εικαστικός, απόφοιτος της Ανώτατης Σχολής Καλών Τεχνών Φλωρεντίας με μεταπτυχιακές Σπουδές στην Τέχνη και Επικοινωνία στο ΕΚΠΑ. Υπηρέτησε επί μακρά σειρά ετών ως καθηγήτρια εικαστικών στο Βαρβάκειο Πρότυπο Γυμνάσιο.

**Αρίσταρχος Παπαδανιήλ :** Συγγραφέας, σκηνοθέτης και δημιουργός animation. Απόφοιτος της Βαρβακείου Προτύπου Σχολής. Σπούδασε Διοίκηση Τουριστικών Επιχειρήσεων, Γραφιστική (ΒΑ hons) και Animation (MA).

**Δημήτρης Παυλόπουλος** : Καθηγητής Ιστορίας της Τέχνης, με έμφαση στη Νεότερη Τέχνη, στο Τμήμα Ιστορίας και Αρχαιολογίας του ΕΚΠΑ.

**Χρυσούλα Στεφανίδη** : Εικαστικός με μεταπτυχιακό στις Πλαστικές Τέχνες και Επιστήμες της Τέχνης στη Σχολή Καλών Τεχνών του Πανεπιστημίου Ιωαννίνων. Ασχολείται με την Ξυλογλυπτική (2001), τη Video Art και τις εγκαταστάσεις. Έχει συμμετάσχει σε πολλές ομαδικές εκθέσεις εικαστικών. Εκπαιδευτικός στο Βαρβάκειο Πρότυπο Γυμνάσιο.

# ΠΑΡΑΡΤΗΜΑ II

Ακολουθεί το κείμενο που θα δηλώνει υπεύθυνα ο γονέας/κηδεμόνας του/της διαγωνιζομένου/ης στην συνημμένη Υπεύθυνη Δήλωση μέσω gov:

«Ως νόμιμος κηδεμόνας δίνω τη συγκατάθεσή μου για τη συμμετοχή του/της ………………….

……………………………………………………. μαθητή/τριας της …….. τάξης του ………………………………………………………….. στον Πανελλήνιο Μαθητικό Διαγωνισμό «Ιωάννης Βαρβάκης: Ένας οραματιστής, ένας ευεργέτης του έθνους και της παιδείας», εφόσον τηρηθούν οι προϋποθέσεις που αναγράφονται στην προκήρυξη του εν λόγω Διαγωνισμού.

Επίσης, δηλώνω ότι επιτρέπω τη βιντεοσκόπηση, φωτογράφιση και μαγνητοφώνηση του παιδιού μου και δίνω τη συγκατάθεσή μου να έχουν οι φορείς διοργάνωσης του εν λόγω διαγωνισμού τη δυνατότητα να δημοσιεύσουν το έργο/τη δημιουργία του παιδιού μου σε ηλεκτρονικά ή έντυπα μέσα, εφόσον η χρήση του έργου γίνει αυστηρά και αποκλειστικά μόνο για εκπαιδευτικούς σκοπούς».